चोर यह सब सुन रहा था। अगले दिन वह साधु-संन्यासियों की कतार में गंगा किनारे बैठ गया। राजा के दरबारी आये और सभी साधु-संन्यासियों से हाथ जोड़ बारी-बारी विनती करने लगे कि आपको महाराज ने याद किया है और अपनी राजकुमारी का विवाह आपसे करना चाहते हैं। सभी साधु-संन्यासी सच्चे थे, मोह-माया से दूर, सुख-वैभव सब त्याग कर केवल प्रभु भक्ति करते थे। किसी ने भी उनकी बात नहीं मानी और स्पष्ट इंकार कर दिया। जब चोर, जो की साधु वेश में बैठा था, तो उससे भी यही निवेदन किया, वह कुछ न बोला.. उसने समझ लिया कि उसके तुरंत हाँ करने से कहीं इनको शक न हो जाये, वह पहले सभी साधु-संन्यासियों के रहन-सहन आदि को सीखना चाहता था, जिस से वक्त पड़ने पर अपना बचाव कर सके। उसकी ख़ामोशी पर राजा के दरबारियों ने फिर प्रयत्न किया, तो उसने कहा- एक सप्ताह बाद आना, तब मैं अपना निर्णय दूँगा।